b"\n_START_ARTICLE_\nKhawabi\n_START_SECTION_\nLocalitzaci\xc3\xb3\n_START_PARAGRAPH_\nA 20 km al nord-est de Tartous i a 12 km a l'est d'Al-Sawda, Khawabi est\xc3\xa0 en una zona muntanuosa, envoltada per boscos d'oliveres en la serralada costanera de Jabal Bahra. Les poblacions ve\xc3\xafnes s\xc3\xb3n: Al-Sawda a l'oest, Al-Annazah al nord-oest, Al-Qamsiyah al nord, Brummanet Raad al nord-est, Al-Shaykh Badr a l'est, Khirbet al-Faras al sud i Bimalkah al sud-oest.\n_START_SECTION_\nDemografia\n_START_PARAGRAPH_\nSegons el cens del 2004, Khawabi tenia una poblaci\xc3\xb3 de 1.039 habitants, els quals eren predominantment sunn\xc3\xads. Antigament la vila tingu\xc3\xa9 una nombrosa comunitat d'ismail\xc3\xads, que romangueren fins al segle XX, i la ciutadella (Qala'at Khawabi) va ser un centre de poder de la secta dels assassins fins al segle XII.\n_START_SECTION_\n\xc3\x88poca medieval\n_START_PARAGRAPH_\nCom molts altres castells de S\xc3\xadria, el de Khawabi t\xc3\xa9 els seus or\xc3\xadgens en l'\xc3\xa8poca dels fenicis (1200 - 539 aC). El 985 el ge\xc3\xb2graf Al-Muqaddass\xc3\xad anot\xc3\xa0 que la ciutadella de Khawabi formava part del districte militar d'Homs (Jund Hims) durant el domini dels abb\xc3\xa0ssides. El 1025 la ciutadella fou restaurada pels bizantins. Khawabi despr\xc3\xa9s fou possessi\xc3\xb3 de Mohammed Bin Ali Bin Hamed. _NEWLINE_Els croats, que l'anomenaven La Coible, la van comprar a Bin Hamed el 1111. Tanmateix, l'autor i expert en estudis isma\xc3\xafl\xc3\xads, Peter Willey, dubta que alguna vegada fos possessi\xc3\xb3 dels croats, ja que no s'ha conservat cap document que ho confirmi, i creu que sempre va ser una amena\xc3\xa7a per als croats tenint en compte la seva situaci\xc3\xb3. Poc despr\xc3\xa9s que el grup de Nizar ibn al-Must\xc3\xa0nsir (tamb\xc3\xa9 coneguts com els assassins) capturaren Masyaf el 1141, anaren a conquerir Qalaat Khawabi. El cap isma\xc3\xaflita d'aquell moment, Rashid al-Din Sinan, feu renovar i ampliar la ciutadella el 1160, Khawabi esdevindria un centre de l'isma\xc3\xaflisme. Part de les obres manades per Sinan inclo\xc3\xafen la construcci\xc3\xb3 d'una torre a l'entrada de la ciutadella i la renovaci\xc3\xb3 d'alguns murs. Khawabi fou geoestrat\xc3\xa8gicament important per als isma\xc3\xaflins, ja que donava protecci\xc3\xb3 a altres castells musulmans situats en les muntanyes m\xc3\xa9s al sud-oest._NEWLINE_Despr\xc3\xa9s que els ismail\xc3\xads assassinaren Ramon, el primog\xc3\xa8nit de Bohemond de Tr\xc3\xadpoli i Antioquia, a l'interior de la catedral de Tart\xc3\xbas, Bohemond i un grup de templers, assaltaren en venjan\xc3\xa7a Khawabi l'any 1214. Els isma\xc3\xaflins demanaren ajut al governant ai\xc3\xbabida d'Alep, Adh-Dh\xc3\xa0hir, el qual apel\xc2\xb7l\xc3\xa0 al seu oncle Al-\xc3\x80dil I, que era sold\xc3\xa0 d'Egipte. L'ex\xc3\xa8rcit enviat per Az-Zahir's pat\xc3\xad una emboscada per part dels croats a Jabal Bahra, a prop de Khawabi. Per\xc3\xb2 tot seguit, el fill d'Al-\xc3\x80dil, Al-Mu\xc3\xa0ddham que era emir de Damasc envi\xc3\xa0 diversos atacs r\xc3\xa0pids pel Comtat de Tr\xc3\xadpoli, destruint moltes viles. Bohemond es vei\xc3\xa9 for\xc3\xa7at a abandonar Khawabi i disculpar-se amb az-Zahir. _NEWLINE_Els isma\xc3\xaflins mantingueren el control de Khawabi fins als comen\xc3\xa7aments del govern mameluc a S\xc3\xadria. El 1273 el sold\xc3\xa0 mameluc B\xc3\xa0ybars I annex\xc3\xa0 la vila al seu imperi i destru\xc3\xad la ciutadella. Des d'aquell moment els isma\xc3\xaflins que romangueren a Khawabi ja no tingueren m\xc3\xa9s que una limitada autonomia. Les restes de la destru\xc3\xafda fortalesa es van aprofitar per usos agr\xc3\xadcoles i algunes pedres per fer cases. El 1484 el sold\xc3\xa0 mameluc Q\xc3\xa0\xc3\xaft-bay afavor\xc3\xad l'economia local acabant amb l'acostumada taxa sobre els productes t\xc3\xa8xtils, el ramat sacrificat i la fabricaci\xc3\xb3 de cal\xc3\xa7at.\n_START_SECTION_\n\xc3\x88poca otomana\n_START_PARAGRAPH_\nDurant l'era otomana (1516-1918), Khawabi form\xc3\xa0 part de la comarca hom\xc3\xb2nima (Nahiyah Havabi) Formava part del districte de Tr\xc3\xadpoli (sanjak) , que era part d'un districte encara m\xc3\xa9s gran, l'eyalat de Tr\xc3\xadpoli. El 1563 Khawabi fou segregada per formar, juntament amb altres localitats costaneres, el nou sanjaq de Jableh. La fam\xc3\xadlia dels Sha'ir, procedents de Tr\xc3\xadpoli, van ser els governansts de Khawabi al segle XVIII, despr\xc3\xa9s que foren desposse\xc3\xafts de Batrun._NEWLINE_El 1831 Khawabi esdevingu\xc3\xa9 un dels 13 subdistrictes del sanjaq de Latakia que, en aquell temps estava sota els governadors d'Acre. El 1865 hi hagu\xc3\xa9 una reorganitzaci\xc3\xb3 administrativa i Khawabi pass\xc3\xa0 a formar part del sanjaq de Margat, que era part de la prov\xc3\xadncia de Tr\xc3\xadpoli. Els otomans hi constru\xc3\xafren una mesquita el 1892-93 que porta el nom del sold\xc3\xa0 Abdul Hamid II. La regi\xc3\xb3 administrativa de Khawabi estava habitada per una mescla de sectes religioses, segons el cens del 1878: els alauites constitu\xc3\xafen el 47% de la poblaci\xc3\xb3, que era un total de 1.837 persones, els isma\xc3\xaflins eren el 19%, els cristians ortodoxos el 15%, el sunn\xc3\xads el 14% i els cristians maronites el 5%.\n_START_SECTION_\n\xc3\x88poca moderna\n_START_PARAGRAPH_\nEls anys 1918-19, durant el comen\xc3\xa7ament del Mandat franc\xc3\xa8s per S\xc3\xadria i el L\xc3\xadban, el centre de la nahiyah fou transferit a Al-Sawda per les autoritats franceses, a conseq\xc3\xbc\xc3\xa8ncia de la participaci\xc3\xb3 de Khawabi en la revolta siriana comandada per Sheikh Salih al-Ali, un xeic alauita, que havia fer servir la ciutadella per emmagatzemar armament durant la revolta. La majoria dels habitants que eren isma\xc3\xaflins van ser evacuats a les viles de la rodalia mentre que una minoria emigraren a ciutats amb majoria isma\xc3\xaflina com Masyaf i Salamiyya. Les autoritats franceses calaren foc a la ciutadella._NEWLINE_En aquesta \xc3\xa8poca, Khawabi perd\xc3\xa9 import\xc3\xa0ncia comercial respecte a Al-Sawda. Mentre Khawabi declinava r\xc3\xa0pidament, Al-Sawda esdevingu\xc3\xa9 un centre din\xc3\xa0mic regional, amb la construcci\xc3\xb3 d'un hospital, una escola d'ensenyament secundari i moltes botigues. La poblaci\xc3\xb3 isma\xc3\xaflina ha continuat minvant des del 1930 i sembla que ja no queda cap de les fam\xc3\xadlies origin\xc3\xa0ries. En l'actualitat la majoria s\xc3\xb3n sunn\xc3\xads. Molts dels antics isma\xc3\xaflins marxaren per disputes amb els nouvinguts sunn\xc3\xads, per q\xc3\xbcestions sobre terres i queviures. Les disputes van fer que que els sunn\xc3\xads invitessin les mil\xc3\xadcies alauites a anar-hi i atacar-los. Uns 100 residents van ser morts i milers de la zona van fugir cap a Tart\xc3\xbas. Alguns dels isma\xc3\xaflins de Khawabi van ser deportats a un llogaret anomenat Aqir Zayti._NEWLINE_Entre el 1970 i el 1998 la majoria de les fortaleses el nord del pa\xc3\xads van ser desmantellades. Els actuals habitants pertanyen a vuit fam\xc3\xadlies principals i s\xc3\xb3n autosuficients. Encara que tenen connexi\xc3\xb3 a la xarxa el\xc3\xa8ctrica, no tenien l\xc3\xadnia telef\xc3\xb2nica l'any 1998. Una casa adjacent a la ciutadella, fa la funci\xc3\xb3 de resid\xc3\xa8ncia de l'alcalde. La ciutadella est\xc3\xa0 actualment enregistrada com a propietat privada, pertanyent a la Direcci\xc3\xb3 d'Antiguitats i Museus de S\xc3\xadria.\n_START_SECTION_\nDescripci\xc3\xb3 de la fortalesa\n_START_PARAGRAPH_\nQala'at Khawabi fa 350 metres per 200 m d'amplada i ocupa en total una superf\xc3\xadcie de 70.000 m2. t\xc3\xa9 una entrada \xc3\xbanica que est\xc3\xa0 precedida per dues tramades d'escala no massa estretes per poder-les pujar a cavall. En el primer tram hi ha 20 esglaons, i despr\xc3\xa9s d'un descans est\xc3\xa0 el segon tram que en t\xc3\xa9 40 , llavors s'arriba a la portalada, que est\xc3\xa0 situada al nord. La portalada t\xc3\xa9 \xc3\xa9s una torre de doble entrada, que est\xc3\xa0 protegida per un sostre de volta, i amb finestres al pis superior. _NEWLINE_La fortalesa consisteix en dues seccions principals, una \xc3\xa9s Harat Rashid al-Din Sinan (tamb\xc3\xa9 dit les cambres de Bayt al-Agha) i l'altra \xc3\xa9s Harat al-Saki. La primera secci\xc3\xb3 ocupa la part alta de la ciutadella i conserva algunes de les caracter\xc3\xadstiques hist\xc3\xb2riques, amb l'excepci\xc3\xb3 del rebost i els estables, que es van destruir per la construcci\xc3\xb3 del nou edifici en la d\xc3\xa8cada del 1990. Les parts visibles del mur en aquesta zona tenen un refor\xc3\xa7 prim de ciment, t\xc3\xadpic dels dissenys arquitect\xc3\xb2nics de finals del per\xc3\xadode otom\xc3\xa0. Harat al-Saki ret\xc3\xa9 bona part del seu car\xc3\xa0cter hist\xc3\xb2ric, encara que est\xc3\xa0 en ru\xc3\xafnes. Encara que alguns dels residents de la ciutadella hi han constru\xc3\xaft noves parts per viure-hi i han enderrocat parts dels antics murs, la majoria dels residents de Harat al-Saki han preferit situar la seva casa fora de la ciutadella. _NEWLINE_En l'extrem est de Qala'at Khawabi estan les principals defenses de la fortalesa,  est\xc3\xa0 fortament constru\xc3\xaft amb contraforts. A l'est estan tamb\xc3\xa9 les cambres per a l'emmagatzematge d'aigua. Al centre est\xc3\xa0 la ciutadella pr\xc3\xb2piament dita, protegida amb doble muralla. Hi ha un estret passad\xc3\xads que va de nord a sud, des del qual surten dos camins un cap a cada secci\xc3\xb3. Pel que fa als carreus hi ha difer\xc3\xa8ncia d'opini\xc3\xb3, Willey creu que estan treballats amb finor, per\xc3\xb2 Ross Burns els troba insuficientment acurats."